নড়াইল, ১৪ জুন (শীর্ষ নিউজ ডটকম): নড়াইল সদর উপজেলার কলোড়ায় নির্বাচনী আচরণবিধি লঙ্ঘন করায় ৬ জনকে বিভিন্ন মেয়াদে কারাদণ্ড দিয়েছে ভ্রাম্যমান আদালত। আজ মঙ্গলবার নির্বাহি ম্যাজিস্ট্রেট আবু হাসান খায়রুল্লাহ এ রায় প্রদান করেন।  জানা গেছে, গতকাল সোমবার মধ্যরাতে নির্বাচনী  প্রচারণার সময় শেষ হয়ে গেলেও কলোড়া ইউনিয়নের শিমুলিয়া এলাকায় একটি মাইক্রেবাসে আলীগ সমর্থিত চেয়ারম্যান প্রার্থী আশিস কুমার বিশ্বাসের সমর্থকরা প্রচারণা চালাচ্ছিল। এ সময় মাইক্রোবাসসহ তাদেরকে আটক করে আচরণবিধি লঙ্ঘনের অভিযোগে বিভিন্ন মেয়াদে কারাদণ্ড প্রদান করা হয়। দণ্ডপ্রাপ্তরা হলো রবিউল ইসলাম, রতন বাগচী, প্রনব কান্তি বিশ্বাস, অরুণ বিশ্বাস, আব্দুল ওহাব, ফরিদ বিশ্বাস। এদের মধ্যে রবিউল ইসলাম, রতন বাগচী, প্রনব কান্তি বিশ্বাসকে ১ মাস ও ৫ হাজার টাকা জরিমানা আনাদায়ে আরো ১৫ দিন কারাদণ্ড এবং অরুণ বিশ্বাস, আব্দুল ওহাব ও  ফরিদ বিশ্বাসকে ১০ হাজার টাকা জরিমানা অনাদায়ে ১ মাস কারাদণ্ড প্রদান করা হয়।